Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y Brifysgol ddydd Gwener, 29 Medi 2017.

**Presennol**: Dr Alwyn Roberts (Cadeirydd), Mrs Stephanie Barbaresi, Yr Athro Andrew Edwards, Yr Athro John Hughes, Yr Athro Jerry Hunter, Dr Griff Jones, Dr Karen Jones, Sir Paul Lambert, Mrs Alison Lea-Wilson, Dr Lorrie Murphy, Ms. Ellen Parry Williams, Mrs Julie Perkins, Miss Ruth Plant, Yr Athro Jo Rycroft-Malone, Yr Athro David Shepherd, Yr Athro Paul Spencer, Yr Athro Carol Tully, Yr Athro Oliver Turnbull, Yr Athro Graham Upton, Mr David Williams, Dr Olwen Williams, Ysgrifennydd y Brifysgol, Cyfarwyddwr Cyllid, Cyfarwyddwr Adnoddau Dynol a Chyfarwyddwr Gwasanaethau Eiddo a Champws.

Ymunodd Mr Marc Jones â'r cyfarfod ar y ffôn.

**Ymddiheuriadau** : Dr Tomos Dafydd, Yr Athro Gillian Davies, Dr Peter Higson a Miss Mirain Llwyd Roberts

**MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

Dr Ian Robinson, cyn aelod staff yn y Ganolfan Astudiaethau Tir Cras

Mr Tom Gwyn Jones, cyn aelod staff yn y Gwasanaethau Eiddo a Champws

Mr Gwilym Trefor Jones, cyn aelod staff yn yr Ysgol Addysg

a safodd yr aelodau er cof amdanynt.

**LLONGYFARCHIADAU**

Llongyfarchodd y Cadeirydd y canlynol, y dyfarnwyd **Cadeiriau Personol** iddynt:

Dr Carl Hughes, Seicoleg

Dr Doris Merkl-Davies, Ysgol Busnes Bangor

**Ar dderbyn swyddi Darllenydd:**

Dr Kami Koldewyn, Seicoleg

Dr Shelagh Malham, Gwyddorau’r Eigion

Dr Jonathan King, Gwyddorau’r Eigion

**Cyfeiriodd y Cadeirydd hefyd at lwyddiannau pellach:**

Unwaith eto mae myfyrwyr Prifysgol Bangor wedi dangos eu cefnogaeth lwyr i'r brifysgol yn yr Arolwg Cenedlaethol Myfyrwyr blynyddol. Cafodd y brifysgol sgôr boddhad cyffredinol o 90% a oedd yn ei gosod yn 8fed ymysg prifysgolion anarbenigol y Deyrnas Unedig ac yn ail ymysg prifysgolion Cymru. Dosbarthwyd dadansoddiad manwl o ganlyniadau'r Arolwg i'r aelodau gyda'r papurau.

[Mae Ymchwil Canser y Gogledd Orllewin wedi cyhoeddi cyllid o £1.34m i gefnogi datblygu ymchwil canser ym Mhrifysgol Bangor, yn cynnwys Cadair Glinigol newydd mewn Astudiaethau Canser yn Sefydliad Ymchwil Canser y Gogledd Orllewin, a fydd hefyd yn cael ei ariannu'n rhannol gan Fwrdd Iechyd Prifysgol Betsi Cadwaladr.](http://www.nwcr.org/)

**COFNODION**

1. Cadarnhawyd cofnodion y cyfarfod a gynhaliwyd 14 Gorffennaf 2017.
2. Gan gyfeirio at:

[1] **Pontio** (tudalen 5): nodwyd bod Galliford Try wedi gofyn am estyniad i'r amserlen wreiddiol er mwyn paratoi eu hachos, ond nid yw'r risg i'r brifysgol wedi newid ers y cyfarfod diwethaf. Ar ôl i'r cyfrif terfynol gael ei gwblhau, mae'r brifysgol yn gobeithio cyfarfod â chyfarwyddwyr Galliford Try i ddatrys y mater heb yr angen am ddyfarniad neu ymgyfreithio. Rhagwelir y bydd y brifysgol wedi gwario £480k yn 2017/18 ar gostau cyfreithiol a chysylltiedig. Cytunwyd y rhoddir gwybodaeth i'r Cyngor yn ystod pob cam ac wrth i risgiau newydd ddod i'r amlwg.

[2] **Parc Gwyddoniaeth Menai** (tudalen 7): rhoddodd y Cyfarwyddwr Cyllid wybodaeth ddiweddaraf i'r Cyngor am y project. Nodwyd y canlynol:

[i] Mae'r project cyfalaf o £20m a gyllidir drwy grant yn dal i fod o fewn y gyllideb ond mae'n debygol y bydd ychydig oedi cyn agor yr adeilad.

[ii] Yn dilyn adolygu'r cynllun busnes, mae yna elw cadarnhaol bychan i Brifysgol Bangor ar ffurf 'rhent net', ond nid yw hyn yn debygol o fod yn fwy na c£200k y flwyddyn pan mewn ecwilibriwm a'r safle wedi'i osod yn llawn.

[iii] Cymerwyd barn ddoeth yn y rhagamcan 5 mlynedd, sef ein bod yn cadw'r gwerth presennol ond bod unrhyw gyflafiad pellach yn edrych yn annhebygol.

[v] Mae prif brydles 125 mlynedd i'r safle cyfan yn cael ei drafftio ar hyn o bryd, gyda phrydles weithredu 25 mlynedd ar yr adeilad cyntaf. Bydd fframwaith y brydles yn sicrhau bod y brifysgol yn cyflawni telerau cymorth gwladol a masnachol arferol, ond mae angen cytundeb o hyd ar delerau'r Cytundeb Gweithredu sy'n pennu incwm a risg rhwng y partïon.

Nododd y Cyngor ganllawiau'r Comisiwn Elusennau ar drafodion eiddo a chytunodd mewn egwyddor y dylai'r brydles i Barc Gwyddoniaeth Menai Cyf gael ei datblygu fel yr amlinellwyd, ond gofynnwyd am ddiweddariad llawn yn y cyfarfod nesaf.

[3] **Pwyllgor Cyllid ac Adnoddau** (tudalen 7): Cytunwyd y bydd Dr Alwyn Roberts a'r Athro Graham Upton yn ymuno â'r Pwyllgor Cyllid ac Adnoddau yn syth.

[4] **Canghellor a Dirprwy Ganghellor** (tudalen 7): yn dilyn gohebiaeth gydag aelodau'r Llys, ni dderbyniwyd unrhyw wrthwynebiad i'r enwebiadau. ***Cytunwyd*** felly bod George Meyrick i'w benodi i swydd Canghellor a’r Athro Emeritws Gareth Roberts i'w benodi i swydd Dirprwy Ganghellor o 1 Medi 2017 am gyfnod o bum mlynedd.

[5] **Cadeirydd y Cyngor** (tudalen 8): nodwyd y caiff y swydd ei hysbysebu'n fuan.

**MATERION YR IS-GANGHELLOR**

1. Tynnodd yr Is-ganghellor sylw at risg o bwys yn ymwneud â phensiynau sy'n wynebu'r brifysgol. Nodwyd y canlynol:

[1] Mae'r brifysgol yn cynnig yn bennaf ddau gynllun â buddion wedi'u diffinio: y cynllun USS cenedlaethol a'r cynllun BUPAS lleol. Mae'r ddau gynllun i gael prisiad teirblynyddol eleni ac mae'r ddau'n debygol iawn o wynebu diffyg yn eu prisiadau actiwaraidd a chynnydd mewn cyfraddau cyfrannu yn y dyfodol.

[2] Mae diffyg y cynllun USS yn £12.6b gyda chynnydd o draean yn y rhagamcan costau, ac mae'n wynebu risg bellach. Mae ymgynghoriad â chyflogwyr yn cael ei gynnal ac mae'r brifysgol, ynghyd â llawer o sefydliadau Addysg Uwch, wedi cadarnhau drachefn gap o 18% ar gyfraniadau cyflogwr. Mae hyn yn debygol o olygu y gall fod angen i'r cynllun symud at opsiwn cyfraniad wedi'i ddiffinio'n llawn (DC) oni bai bod cynnydd sylweddol yng nghyfraniadau cyflogwyr a gweithwyr.

[3] Mae materion cyffelyb yn debygol o ddilyn gyda'r cynllun BUPAS lleol, ond mae'r prisiad bedwar mis ar ôl yr USS, er bod y sefyllfa gyllido'n gryfach nag ydoedd yn 2014.

1. Nododd y Cyngor y risgiau, yn rhai ariannol a'r risg yn gysylltiedig â recriwtio staff. Rhoddir diweddariad pellach yng nghyfarfod nesaf y Cyngor.

**ADRODDIAD Y PWYLLGOR GWEITHREDU**

1. Cymeradwywyd yr adroddiad o gyfarfodydd y Pwyllgor Gweithredu a gynhaliwyd rhwng mis Gorffennaf a mis Medi 2017 (ynghlwm fel Atodiad I i gopi swyddogol y cofnodion).
2. Nododd y Cyngor:

[1] **Datblygu Ysgol Feddygol**: nid yw'r Llywodraeth Cymru o blaid cael Ysgol Feddygol newydd yng Ngogledd Cymru ond mae trafodaethau'n cael eu cynnal â Phrifysgolion Abertawe a Chaerdydd o ran datblygu addysg meddygol a lleoli myfyrwyr meddygol yng Ngogledd Cymru.

[2] **Bargen Twf Gogledd Cymru**; Mae cyfleoedd sylweddol i'r brifysgol dynnu cyllid ychwanegol i Ogledd Orllewin Cymru.

**BWRDD CYNALIADWYEDD ARIANNOL**

1. Rhoddodd yr Is-ganghellor y wybodaeth ddiweddaraf i'r Cyngor ar y cynnydd tuag at gyflawni cynaliadwyedd ariannol a chamau gweithredu'r Bwrdd Cynaliadwyedd Ariannol. Yn dilyn cyfnod o ymgynghori, nodwyd y derbyniwyd dros 350 o ymatebion oddi wrth staff a oedd wedi arwain at nifer o newidiadau i'r cynllun. Amlinellwyd y newidiadau hyn i aelodau'r Cyngor. Mae cyfarfodydd adeiladol cyson wedi cael eu cynnal â'r undebau llafur ynghyd â chyfarfodydd agored i'r holl staff, negeseuon e-bost wythnosol a thudalen Cwestiynau Cyffredin a gaiff ei diweddaru'n rheolaidd.
2. Hyd yma, cymeradwywyd 71 cais am ddiswyddo gwirfoddol, yn ogystal â nifer o swyddi'n parhau'n wag. Ar hyn o bryd mae'r rhagamcan arbedion yn 2017/18 yn £5.1m yn erbyn proffil cyllideb o £6.1m erbyn diwedd y flwyddyn. Effaith yr arbedion hyd yma yw £5.5m yn erbyn targed o £8.5m yn 2018/19. Bydd 60 swydd bellach yn rhoi gweddill yr arbedion o £3m sydd eu hangen ac maent wedi'u proffilio i'w cyflawni dros weddill y flwyddyn academaidd ac erbyn Gorffennaf 2018 fan bellaf. Mae'r Pwyllgor Gweithredu wedi ymrwymo i wneud popeth a all i sicrhau'r arbedion hyn drwy ddulliau gwirfoddol lle bo'n bosibl.
3. Yn y drafodaeth a ddilynodd, nodwyd y pwyntiau canlynol:

[1] Mae'r Dirprwy Is-ganghellor (Myfyrwyr), yr Uned Ennyn Diddordeb Myfyrwyr ac Undeb y Myfyrwyr yn cydweithio i roi gwybodaeth gywir i fyfyrwyr dros yr wythnosau nesaf.

[2] Mae baich gwaith a gallu i gyflawni'r rhaglen o newidiadau yn cael ei adolygu'n gyson, yn arbennig yn Adnoddau Dynol a Chynllunio a Llywodraethu, lle mae'r rhan fwyaf o'r gwaith ychwanegol yn digwydd.

[3] Rhoddwyd ystyriaeth i gontractio cyfleoedd allan ond ni symudwyd ymlaen â hynny ar hyn o bryd oherwydd y cyfyngiadau lleol a diffyg manteision amlwg. Parheir i gadw golwg ar hyn. Nodwyd y manteision busnes neilltuol a diogelu'r ddarpariaeth Technoleg Gwybodaeth i'r dyfodol.

[4] Mae'r undebau llafur yn parhau i wrthwynebu diswyddiadau gorfodol a byddant mewn anghydfod â'r brifysgol pe bai hynny'n dod yn angenrheidiol.

[5] Mae crynodeb llawn o sylwadau ar yr ymgynghoriad, yn cynnwys yr arolwg ymysg aelodau'r UCU, ac ymateb y BCA, ar gael i aelodau'r Cyngor o wneud cais amdano.

1. Wedi trafodaeth lawn, fe wnaeth aelodau'r Cyngor:

[1] Nodi'r cynnydd a wnaed hyd yma a bod ganddynt hyder bod yr achosion busnes diwygiedig yn angenrheidiol i gyflawni'r arbedion a rhoi cyllid y brifysgol ar lwybr cadarn a sefydlog at y dyfodol.

[2] Gymeradwyo'r argymhellion gan y Pwyllgor Gweithredu ar gyfer newidiadau i'r fframweithiau i ad-drefnu'r maes academaidd, gwasanaethau canolog a thimau cefnogi'r colegau, fel a gafwyd yn yr achosion busnes manwl, ac a ddiwygiwyd yn dilyn ymgynghori ag undebau llafur cydnabyddedig y brifysgol (dan s188 TULRCA 1992) a staff ar yr achosion busnes hyn.

[3] Nodi a chymeradwyo'r camau nesaf fel yr amlinellwyd hwy yn y papur, yn cynnwys penodi Deoniaid Coleg a Chyfarwyddwyr Gwasanaethau Proffesiynol newydd a lansio ymgynghoriad tair wythnos gydag undebau a staff ar fframweithiau manwl arfaethedig y Colegau a Gwasanaethau Proffesiynol (yn cynnwys swydd-ddisgrifiadau drafft) a dulliau arfaethedig o lenwi'r fframweithiau hynny yn unol â'r Polisi Rheoli Newid.

[4] Annog y Pwyllgor Gweithredu a'r BCA i barhau i gymryd pob cam angenrheidiol i gyflawni'r arbedion yn llawn.

**Y DIWEDDARAF AR RECRIWTIO**

1. Rhoddwyd papur gerbron yn rhoi'r ffigurau myfyrwyr diweddaraf, yn cynnwys amcangyfrif o'r myfyrwyr y disgwylir iddynt gofrestru.
2. Nododd y Cyngor:

[1] Roedd yn flwyddyn anodd i'r sector ac roedd recriwtio myfyrwyr israddedig Cartref/UE oddeutu 160 yn brin o'r targed, ond mae dal gafael ar fyfyrwyr yn well na'r hyn a ragwelwyd. Disgwylir i recriwtio ôl-raddedigion Cartref/UE fod tua 60 myfyriwr yn uwch na'r targed.

[2] Rhagwelir y bydd niferoedd myfyrwyr tramor yn agos i'r targed.

[3] Er y rhagwelir y bydd niferoedd myfyrwyr drwodd a thro o fewn 30 o'r targed, mae'n debygol y bydd diffyg drwodd a thro mewn incwm ffioedd dysgu o oddeutu £600k, o'i gymharu â'r rhagolygon ariannol, o ganlyniad i'r newid yn y gymysgfa fyfyrwyr a'r lefelau ffioedd cymharol. Mae hyn yn lai nag 1% o'r incwm ffioedd.

**Y DDIWEDDARAF AR Y STRATEGAETH YSTADAU**

1. Rhoddodd y Dirprwy Is-ganghellor wybodaeth ddiweddaraf i'r aelodau am Strategaeth Ystadau'r Brifysgol. Nodwyd bod angen cefnogaeth i symud ymlaen â'r projectau a ganlyn:

[1] **Bargen Twf Gogledd Cymru (BTGC)**; ceisir cyfraniad o £30m gan BTGC ond mae angen achos busnes mwy manwl. Mae angen tua £1m i gyflawni'r gwaith o baratoi achos busnes llawn. Nodwyd bod siawns uchel o lwyddiant gan fod projectau Prifysgol Bangor yn cael eu gweld fel rhai allweddol i lwyddiant cyffredinol y Fargen. Nodwyd hefyd gyfleoedd pellach i sicrhau cyllid allanol ychwanegol, yn cynnwys cyllid WEFO.

[2] **Labordai Thoday**; Yn dilyn derbyn cyllid gan WEFO i greu'r Ganolfan Biotechnoleg Amgylcheddol (CBA), bydd angen i'r brifysgol ddechrau adnewyddu rhannau o Adeilad Thoday ac amcangyfrifir y bydd hynny'n costio £1.1 miliwn. Mae'r CBA hefyd yn rhan o'r BTGC ac, os caiff ei gyllido, bydd yn adfer y rhan fwyaf o'r costau.

[3] **Fron Heulog**; Cynhaliwyd trafodaethau maith â Bwrdd Iechyd Prifysgol Betsi Cadwaladr mewn perthynas â Fron Heulog i ddatrys mater cymhleth yn ymwneud ag adeilad sy'n eiddo i'r Bwrdd ac rydym yn ei rentu ganddo, ond sydd ar dir yn perthyn i'r brifysgol. Bydd prynu'r adeilad yn sicrhau ased cyfalaf gwerth £1.7m am £750k a chael gwared ar gostau refeniw o £150k y flwyddyn, yn ogystal â sicrhau hyblygrwydd llwyr o ran defnyddio'r adeilad, a'r safle wrth ei ochr sydd heb ei ddatblygu.

1. Yn dilyn trafodaeth, **cytunodd** y Cyngor i symud ymlaen â phob un o'r tri phroject hyn gan wneud defnydd i ddechrau o gyllid EIB. Gobeithiwyd y gellid sicrhau cronfeydd allanol yn lle peth o hwn. Nodwyd cyfleoedd pellach i werthu eiddo yn y dyfodol a throi asedau'n arian.

**LLYWODRAETHU ACADEMAIDD**

1. Dan y Fframwaith Asesu Ansawdd i Gymru, rhoddir mwy o bwyslais ar swyddogaeth cyrff llywodraethu i roi sicrwydd ynghylch ansawdd a safonau. Bydd angen i nifer o ddatganiadau sicrwydd gael eu cadarnhau i HEFCW yn flynyddol yng nghyfarfod y Cyngor fis Tachwedd. Ystyriodd y Cyngor Adroddiad Blynyddol Sicrhau Ansawdd 2017 a'r Illustrative Practice Note on Academic Governance a gyhoeddwyd yn ddiweddar gan CUC.
2. Rhoddodd y Dirprwy Is-ganghellor (Addysgu a Dysgu) gyflwyniad trwyadl i aelodau'r Cyngor ar Sicrhau Ansawdd ym Mhrifysgol Bangor. Rhoddwyd golwg gyffredinol ar drefniadau sicrhau ansawdd, yn cynnwys manylion y fframwaith i reoli ansawdd, ynghyd â manylion pellach mwy penodol ar sicrhau ansawdd rhaglenni hyfforddedig, rhaglenni ymchwil a darpariaeth ar y cyd.
3. Yn y drafodaeth a ddilynodd, nododd y Cyngor y canlynol:

[1] Un o'r egwyddorion sylfaenol oedd cyfranogiad myfyrwyr. Caiff boddhad myfyrwyr ei fonitro'n rheolaidd ac mae cynlluniau gweithredu'n cael eu datblygu ar y cyd gan staff a myfyrwyr mewn ymateb i ganlyniadau'r Arolwg Cenedlaethol Myfyrwyr (NSS). Archwilir y rhain gan y Grŵp Tasg Sicrhau Ansawdd. Mae'r brifysgol hefyd yn ddiweddar wedi cyhoeddi Strategaeth Addysgu a Dysgu dan arweiniad myfyrwyr.

[2] Mae yna ystod eang o drefniadau cydweithredol wedi'u sefydlu ym Mhrifysgol Bangor ac mae angen monitro'r rhain yn rheolaidd. Mae materion diweddar a gododd yn MDIS yn cael sylw trwy gyfarfodydd wythnosol a arweinir gan y Dirprwy Is-ganghellor (Addysgu a Dysgu).

1. Rhoddir gwybodaeth bellach yng nghyfarfod nesaf y Cyngor i alluogi'r aelodau i gymeradwyo'r datganiadau sicrwydd blynyddol. Nodwyd bod y Cyngor eisoes yn derbyn cofnodion y Senedd, nifer o Ddangosyddion Perfformiad Allweddol yn ymwneud ag addysg, profiad myfyrwyr ac ymchwil, yn cynnwys canlyniadau llawn yr NSS a chanlyniad y TEF.

**ADOLYGIAD HAZELKORN**

Nododd aelodau'r Cyngor yr ymgynghori sy'n digwydd ar gynigion i ddiwygio addysg a hyfforddiant ôl-orfodol yng Nghymru. Anogwyd aelodau i anfon unrhyw sylwadau at Ysgrifennydd y Brifysgol i'w cynnwys yn ymateb y brifysgol.

**LLYTHYR ADOLYGIAD RISG SEFYDLIADOL**

Nododd y Cyngor Lythyr Adolygu Risg Sefydliadol HEFCW. Mae’r brifysgol wedi cael ei hasesu fel risg isel yn 2016/17 am y drydedd flwyddyn, ond mae HEFCW wedi nodi nifer o ffactorau sydd wedi cynyddu proffil risg y brifysgol.

**DATGANIAD AR GAETHWASIAETH A MASNACHU POBL**

Cyflwynodd Ysgrifennydd y Brifysgol ail ddatganiad blynyddol y brifysgol ar gaethwasiaeth a masnachu pobl. Nodwyd bod grŵp mewnol yn parhau i fonitro cynnydd a diweddaru'r cynllun gweithredu. **Cymeradwyodd** y Cyngor y datganiad sydd i'w atodi wrth Gyfrifon y Brifysgol am 2016/17.

**NANTPORTH CIC**

1. Cyflwynodd y Dirprwy Is-ganghellor (Myfyrwyr) bapur ar Nantporth CIC. Argymhellwyd bod y brifysgol yn derbyn yr un cyfranddaliad a gynigir gan Nantporth CIC er mwyn gwarchod ein buddsoddiad yn y gwaith o adeiladu'r llain chwarae 3G pob tywydd, a hefyd i gryfhau sefyllfa'r Cwmni Diddordeb Cymunedol drwy amrywiaethu'r cyfranddaliadau.
2. **Cymeradwyodd** y Cyngor yr argymhelliad i dderbyn un cyfranddaliad yn Nantporth CIC.

**PWYLLGOR ARCHWILIO A RISG**

1. Cymeradwywyd adroddiad cyfarfod y Pwyllgor Archwilio a Risg a gynhaliwyd 13 Medi 2017 (ynghlwm fel Atodiad II i gopi swyddogol y cofnodion).
2. Tynnodd y Cadeirydd sylw'n arbennig at y seminar defnyddiol a gynhaliwyd cyn cyfarfod diwethaf y pwyllgor. Roedd uwch swyddogion y brifysgol yn ogystal ag aelodau'r pwyllgor yn bresennol ynddi. Nodwyd nifer o faterion gweithredu defnyddiol.

**PWYLLGOR MOESEG**

Cymeradwywyd yr adroddiad ar gyfarfod y Pwyllgor Moeseg a gynhaliwyd 3 Gorffennaf 2017 (ynghlwm fel Atodiad III i gopi swyddogol y cofnodion).

**PWYLLGOR DISWYDDIADAU**

1. Cymeradwywyd yr adroddiad ar gyfarfod y Pwyllgor Diswyddiadau a gynhaliwyd 14 Gorffennaf 2017 (ynghlwm fel Atodiad IV i gopi swyddogol y cofnodion).
2. Gan gyfeirio'n benodol at Gofnod (**Rhestr Ddi-enw Staff**); **cytunodd** y Cyngor y dylai staff gyda chontractau cyfnod penodol a oedd i fod i ddod i ben rhwng 1 Awst 2017 a 31 Ionawr 2018 gael eu diswyddo ar sail swydd yn dod i ben pe na bai unrhyw swyddi eraill addas yn cael eu pennu iddynt.
3. Nodwyd bod cyfarfod pellach o'r pwyllgor wedi cael ei gynnal ar fore'r Cyngor a bod argymhelliad i'r Cyngor ynghylch colli swydd yn cael ei dynnu'n ôl gan fod y mater wedi cael ei ddatrys trwy ddulliau eraill.

**MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol a nododd yn arbennig y berthynas waith gadarnhaol gyda'r undebau llafur sydd wedi cymryd rhan mewn cyfarfodydd ffurfiol ac anffurfiol drwy gydol y broses ad-drefnu. Nodwyd fod peth anesmwythyd, ond mae'r brifysgol a'r undebau llafur yn cydweithio i ganfod atebion i'r materion hynny.
2. **Cytunodd** y Cyngor â'r argymhelliad i roi statws Emeritws i'r canlynol:

Yr Athro Eryl Wyn Davies

Yr Athro Phil Molyneux

Yr Athro John Goddard

Yr Athro Sally Sambrook

1. Derbyniwyd, er gwybodaeth, restr o benodiadau uwch diweddar.

**DANGOSYDDION PERFFORMIAD ALLWEDDOL**

1. Derbyniodd y Cyngor lyfryn yn rhoi manylion llawn o ganlyniadau'r Arolwg Cenedlaethol Myfyrwyr.
2. Derbyniodd y Cyngor ddata'n ymwneud â grantiau a chontractau ymchwil a ddyfarnwyd.

**GWYBODAETH DDIWEDDARAF O UNDEB Y MYFYRWYR, YN CYNNWYS CYFANSODDIAD UNDEB BANGOR**

1. Derbyniodd y Cyngor adroddiad gan Undeb y Myfyrwyr ar weithgareddau diweddar. Nodwyd blaenoriaethau'r Tîm Sabothol ar gyfer y flwyddyn i ddod a'r gwaith a wnaed ar ymgorffori elusennol. Bu peth trafod ar y sgôr isel a gafodd Undeb y Myfyrwyr yn yr Arolwg Cenedlaethol Myfyrwyr a chau Nawdd Nos, ond roedd y Cyngor yn fodlon bod y ddau fater hyn yn cael eu rheoli'n briodol.
2. Cymeradwyodd y Cyngor yr Erthyglau Cwmni drafft ar gyfer Undeb y Myfyrwyr.

**SELIO**

Cadarnhaodd y Cyngor selio’r dogfennau a restrwyd yn Agendum 17.

**UNRHYW FATER ARALL**

1. **Apêl yn erbyn disgyblu**; Yn unol â Statud XX, Rhan V, nododd y Cyngor bod Dr Ying Weng wedi cyflwyno hysbysiad apelio yn erbyn diswyddo ar sail disgyblu. Ar ôl ymgynghori â'r Cadeirydd, penodwyd Mr Aled Jones, cyfreithiwr allanol gyda 10 mlynedd o brofiad, i glywed yr apêl.
2. **Cyfrif Cylch Bywyd y Santes Fair**; Nodwyd yr angen i sefydlu cyfrif banc cylch bywyd ar y cyd gyda Santes Fair LLP ar gyfer project y Santes Fair. Bydd y cyfrif yn dal cyfraniadau misol y brifysgol, o oddeutu £250k y flwyddyn, ar gyfer y costau cynnal dros y 40 mlynedd nesaf.

**Penderfynwyd** fel a ganlyn :

1. bod cyfrif ar y cyd i'w agor gyda'r Banc yn enw'r Brifysgol a Santes Fair Management LLP gyda'r teitl 'Cyfrif Cylch Bywyd y Santes Fair', ac yr awdurdodir Ysgrifennydd y Brifysgol i lofnodi'r mandad a chydnabod derbyn y telerau ac amodau y cyfeirir atynt ynddo;

(2) y bydd y Brifysgol yn rhoi i'r Banc restr o enwau'r bobl a awdurdodir i lofnodi ar ran y Brifysgol dan y mandad cyfrif ar y cyd gyda'r Banc ac y rhoddir gwybod i'r Banc trwy lythyr wedi'i lofnodi gan y Cyfarwyddwr Cyllid am unrhyw newidiadau a all gael eu gwneud i'r gyfryw restr o bryd i'w gilydd ac y bydd hawl gan y Banc i weithredu ar unrhyw gyfryw rybudd a hyd nes derbynnir rhybudd o'r fath y gall y Banc barhau i drin y rhestr ddiwethaf a dderbyniwyd fel un gywir.

1. **Ymweliad HEFCW â'r Sefydliad**; Fel rhan o gylch tair blynedd Adolygiadau Sicrwydd Sefydliadol, mae Cyngor HEFCW wedi nodi yr hoffai gwrdd ag aelodau'r Cyngor fore Gwener, 26 Ionawr 2018.